**Ministru kabineta noteikumu projekta “Prasības pārtikas izplatīšanai pēc minimālā derīguma termiņa beigām” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks | Projekts šo jomu neskar. |
| **I. Tiesību akta projekta izstrādes nepieciešamība** |
| 1. | Pamatojums | Pārtikas aprites uzraudzības likuma 11.2 panta otrā daļa |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Saskaņā ar Eiropas Savienības normatīvajiem aktiem pārtikas produktu tirdzniecība pēc minimālā derīguma termiņa beigām, kas marķējumā norādīts kā “Ieteicams līdz…”, ir atļauta, ja attiecīgie pārtikas produkti joprojām ir nekaitīgi un to noformējums nav maldinošs.Savukārt Pārtikas aprites uzraudzības likumā (turpmāk – likums) ir noteikts, ka pārtika, kurai beidzies derīguma termiņš, jāatzīst par izplatīšanai nederīgu. Tas attiecas gan uz pārtiku, kurai ražotājs norādījis termiņu „Izlietot līdz…” (pārtikai, kas ātri bojājas), gan minimālo derīguma termiņu „Ieteicams līdz…”.Lai ieviestu Eiropas Komisijas 2017. gada 16. oktobra paziņojumu par Eiropas Savienības pārtikas ziedošanas pamatnostādnēm (turpmāk – pamatnostādnes), ar 2018. gada 25. oktobra grozījumiem likums papildināts ar pilnvarojumu Ministru kabinetam noteikt produktu grupas, izplatīšanas veidu, laikposmu un kārtību, kādā atļauts izplatīt pārtiku pēc minimālā derīguma termiņa “Ieteicams līdz...” beigām. Likuma pārejas noteikumu 29. punkts nosaka, ka Ministru kabinets minētos noteikumus izdod līdz 2019. gada 30. jūnijam.Minimālo derīguma termiņu, ko norāda kā “Ieteicams līdz…”, piemēro vairumam pārtikas produktu. Tas ir termiņš, līdz kuram ir pamats uzskatīt, ka pārtika, pienācīgi uzglabāta, saglabā ražotāja deklarēto kvalitāti. Par minimālā derīguma termiņa norādīšanu ir atbildīgs pārtikas ražotājs.Ievērojot minēto, ir sagatavots Ministru kabineta noteikumu projekts “Prasības pārtikas izplatīšanai pēc minimālā derīguma termiņa beigām” (turpmāk – noteikumu projekts).Ņemot vērā citu valstu, piemēram, Itālijas un Lietuvas, vairāku gadu pieredzi, noteikumu projekta pielikumā ir noteiktas konkrētas produktu grupas, piemēram, milti, makaroni, ko pēc minimālā derīguma termiņa beigām noteikumu pielikumā norādītajā izplatīšanas laikposmā, piemēram, divus mēnešus, var nodot ziedošanai biedrībām un nodibinājumiem, kā arī reliģiskajām organizācijām un to iestādēm, kas nodarbojas ar labdarību (turpmāk – saņēmējs).Šie noteikumi neattiecas uz pārtiku, kas paredzēta zīdaiņiem un maziem bērniem. Pārtikas apritē atļauts iesaistīties uzņēmumiem, kas ir iekļauti Pārtikas un veterinārā dienesta (turpmāk – PVD) uzraudzības objektu reģistrā atbilstoši Ministru kabineta 2010. gada 2. februāra noteikumiem Nr. 104 “Pārtikas uzņēmumu atzīšanas un reģistrācijas kārtība” (turpmāk – noteikumi Nr. 104). Ir sagatavoti grozījumi noteikumos Nr.104, kas noteiks, ka PVD reģistrē arī biedrības, nodibinājumus un reliģiskās organizācijas un to iestādes, kas nodarbojas ar labdarību un līdz ar to iesaistās pārtikas apritē.Pārtikas uzņēmums, kas nodod pārtiku ziedošanai, par to, vai saņēmējs nodarbojas ar labdarību, pārliecināsies, ieskatoties PVD tīmekļvietnē publicētajā uzraudzības objektu datubāzē (PVD uzraudzībai pakļauto uzņēmumu darbības veidu klasifikatora kods 32.11. Pārtikas izdales vieta labdarībai).Jebkurš pārtikas apritē iesaistītais uzņēmums (turpmāk – uzņēmums) var nodot ziedošanai pārtiku tikai tad, ja tā atbilst nekaitīguma prasībām, kas noteiktas pārtikas aprites jomu regulējošajos normatīvajos aktos.Par to, lai nodrošinātu, ka pārtika joprojām ir nekaitīga lietošanai cilvēku uzturā un ka patērētāji ir pienācīgi informēti par to, ka attiecīgajam produktam ir beidzies minimālais derīguma termiņš, ir atbildīgs uzņēmums.Paredzēts, ka ziedošanai var nodot tikai fasētu pārtiku, kas marķēta ar uzņēmuma izveidotu īpašu skaidri saskatāmu, skaidri salasāmu, neizdzēšamu marķējumu. Eiropas Parlamenta un Padomes 2002. gada 28. janvāra Regulā Nr. 178/2002**,** [ar ko paredz pārtikas aprites tiesību aktu vispārīgus principus un prasības, izveido Eiropas Pārtikas nekaitīguma iestādi un paredz procedūras saistībā ar pārtikas nekaitīgumu](https://eur-lex.europa.eu/legal-content/LV/AUTO/?uri=celex:32002R0178), ir noteikts, ka uzņēmumi spēj identificēt jebkuru personu, kas tām piegādājusi pārtiku, kā arī to rīcībā ir sistēmas un procedūras, ar kurām identificē citus uzņēmumus, kam ir piegādāti produkti. Tādēļ noteikumu projektā ir noteikts, ka saņēmējam ir jānodrošina ziedošanai paredzētās pārtikas izsekojamība un uzglabāšanas nosacījumi, ja tādi ir norādīti marķējumā.Saņēmējs nodrošina, ka izplatīšanas vietā tiek novietota skaidri saskatāma, skaidri izlasāma un neizdzēšama rakstiska norāde par to, ka pārtikai ir beidzies minimālais derīguma termiņš “Ieteicams līdz…”. Ja netiek ievērotas noteikumu projektā ietvertās prasības, vainīgās personas var tikt sauktas pie administratīvās atbildības saskaņā ar Latvijas Administratīvo pārkāpumu kodeksa 103.3 pantu. Paredzēts, ka noteikumu projekts stāsies spēkā 2019. gada 1. jūlijā. |
| 3. | Projekta izstrādē iesaistītās institūcijas un publiskas personas kapitālsabiedrības | Pārtikas un veterinārais dienests |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projektā ietvertās prasības ir brīvprātīgas, tādēļ patlaban ir grūti paredzēt to uzņēmumu un labdarības organizāciju skaitu, ko tās ietekmēs. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts veicina pārtikas pārpalikumu pārdali maznodrošinātajiem iedzīvotājiem un nerada negatīvu ietekmi uz uzņēmējdarbības vidi un dažāda lieluma uzņēmumiem, konkurenci, vidi, veselību un nevalstiskajām organizācijām.  |
| 3. | Administratīvo izmaksu monetārs novērtējums | Projekts šo jomu neskar. |
| 4.  | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti | Ir sagatavots Ministru kabineta noteikumu projekts “Grozījumi Ministru kabineta 2010. gada 2. februāra noteikumos Nr. 104 “Pārtikas uzņēmumu atzīšanas un reģistrācijas kārtība”, kurā noteikts, ka PVD reģistrē biedrības un nodibinājumus, kā arī reliģiskās organizācijas un to iestādes, kas nodarbojas ar labdarību un līdz ar to iesaistās pārtikas apritē.Noteikumu projekts izsludināts Valsts sekretāru sanāksmē 2019. gada 7. februārī (prot. Nr. 5 16. §, VSS–108). |
| 2. | Atbildīgā institūcija | Zemkopības ministrija. |
| 3. | Cita informācija | Noteikumu projekts izskatāms Ministru kabineta sēdē vienlaikus ar Ministru kabineta noteikumu projektu “Grozījumi Ministru kabineta 2010. gada 2. februāra noteikumos Nr. 104 “Pārtikas uzņēmumu atzīšanas un reģistrācijas kārtība””. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Informācija par noteikumu projektu tika ievietota Zemkopības ministrijas tīmekļvietnē www.zm.gov.lv no 2018. gada 6. decembra līdz 14. decembrim. |
| 2. | Sabiedrības līdzdalība projekta izstrādē | Noteikumu projekts 2019. gada 19.februārī nosūtīts saskaņošanai biedrībām “Lauksaimnieku organizāciju sadarbības padome”, “Zemnieku saeima”, “Latvijas Zemnieku federācija”, “Latvijas maiznieku biedrība”, “Latvijas Piensaimnieku centrālā Savienība”, “Zivrūpnieku savienība”, “Latvijas Tirgotāju asociācija”, “Latvijas Pārtikas tirgotāju asociācija”, “Latvijas Pārtikas uzņēmumu federācija”, “Pārtikas banka "Paēdušai Latvijai"”, “Ziedot.lv” un “Latvijas pilsoniskā alianse”. |
| 3. | Sabiedrības līdzdalības rezultāti | Minētās organizācijas noteikumu projektu atbalsta. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Pārtikas un veterinārais dienests |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts neietekmē pārvaldes funkcijas, un tā izpildei nav nepieciešama jaunu institūciju izveide, esošo likvidācija vai reorganizācija. |
| 3. | Cita informācija | Nav. |

 Zemkopības ministrs K. Gerhards

Evardsone 67027629

gunta.evardsone@zm.gov.lv